Predkladacia správa

I.
	Vláda Slovenskej republiky uznesením z 20. decembra 2000 č. 1092 (príloha) vyjadrila súhlas s prístupom Slovenskej republiky k Dohovoru o zrušení požiadavky vyššieho overenia zahraničných verejných listín z 5. októbra 1961 (ďalej len “dohovor”) dojednanému v rámci Haagskej konferencie medzinárodného práva súkromného.
S dohovorom vyslovila Národná rada Slovenskej republiky súhlas podľa čl. 86 písm. d/ Ústavy Slovenskej republiky uznesením z 21. marca 2001 číslo 1305. Listina o prístupe Slovenskej republiky bola uložená u depozitára dohovoru 6. júna 2001 a dohovor pre Slovenskú republiku nadobudol platnosť 18. februára 2002.
Podľa článku 6 dohovoru “Každý zmluvný štát  určí orgány oprávnené vydávať osvedčenie podľa článku 3 ods. 1 dohovoru a uvedie ich oficiálne postavenie. Takéto určenie oznámi štát Ministerstvu zahraničných vecí Holandského kráľovstva pri uložení ratifikačnej listiny alebo listiny o prístupe alebo vyhlásenia o rozšírení.  Oznámi tiež  akúkoľvek zmenu určených orgánov.”
Vláda Slovenskej republiky v bode A.2. citovaného uznesenia vyjadrila súhlas s určením orgánov Slovenskej republiky podľa citovaného článku 6 dohovoru.  Tieto orgány Slovenskej republiky sú uvedené v prílohe citovaného uznesenia vlády, ktoré tvorí prílohu predkladacej správy. 
Vláda Slovenskej republiky súčasne v bode D.7. citovaného uznesenia uložila ministrom podľa potreby predkladať ministrovi spravodlivosti návrhy na doplnenie alebo zmenu tzv. apostilných orgánov uvedených v bode A.2. uznesenia.
      Listom číslo ÚGPZ/K-30/4-24/2002-OdMPA z 5. februára 2002 požiadalo Ministerstvo obrany Slovenskej republiky v dôsledku organizačných zmien v jeho rezorte o zmenu určenia orgánu vykonávajúceho overovanie zahraničných verejných listín podľa dohovoru z Generálneho štábu Armády Slovenskej republiky (bod 5 vyššie) na Ministerstvo obrany Slovenskej republiky.
	  V rámci medzirezortného pripomienkového konania k predmetnému materiálu navrhlo Ministerstvo vnútra Slovenskej republiky listom LO-150/3-2002 z 6.3.2002 vykonať tiež doplnenie apostilných orgánov pre doklady, ktoré vydávajú orgány samosprávy (potvrdenie o žití, potvrdenie o pobyte a potvrdenia o stave) a navrhlo, aby apostilný orgánom pre doklady vydávané orgánmi samosprávy boli určené krajské úrady (odbory všeobecnej vnútornej správy).
     Ministerstvo spravodlivosti Slovenskej republiky ako gestor členstva Slovenskej republiky v Haagskej konferencii medzinárodného práva súkromného predkladá vláde podľa predmetného uznesenia návrh na zmenu určenia orgánov podľa čl. 6 dohovoru pre verejné listiny vydané v rezorte ministerstva obrany a pre verejné listiny vydávané orgánmi samosprávy.
    Po schválení vládou bude zmena určení orgánov oznámená depozitárovi dohovoru.